**Juan Esnáider** (s. 5. maaliskuuta 1973) on argentiinalainen jalkapallovalmentaja ja entinen hyökkääjä.

Ura pelaajana
-------------

Esnáider aloitti pelaajauransa Ferro Carril Oesten joukkueessa Argentiinassa, mutta siirtyi pelaamaan Real Madridin organisaatioon jo vuonna 1990. Hän debytoi Realin edustusjoukkueessa kaudella 1990/91, mutta pelasi pääasiassa Real Madrid Castillassa. Segunda B:ssä maaleja tehtaillut argentiinalainen ei onnistunut lopulta murtautumaan Realin edustusjoukkueeseen ja kaudeksi 1992/93 hän siirtyi Real Zaragozaan. Esnáider pelasi kaksi loistavaa kautta Zaragozassa ja oli maaleillaan auttamassa seuran Espanjan cupin ja Cup-voittajien Cupin voittoon. Hän palasi kaudeksi 1995/96 Real Madridiin, mutta onnistui kauden aikana vain kerran maalinteossa. Tie vei paikallisvastustaja Atléticoon, jossa Esnáider pelasi jälleen vakuuttavasti. Kauden 1998/99 Esnáider pelasi RCD Espanyolissa, kunnes siirtyi Juventukseen.

Argentiinalaishyökkääjä ei sopeutunut Juventukseen ja jäi vähälle peliajalle. Hän palasi Real Zaragozaan tammikuussa 2001. Jälleen hän oli ratkaisevien pelaajien roolissa, kun Zaragoza säilytti niukasti paikkansa liigassa ja voitti cupin mestaruuden. Zaragozasta lähtönsä jälkeen Esnáider pelasi vaihtelevalla menestyksellä FC Portossa, Cadetes de San Martínissa, River Platessa, AC Ajacciossa ja Real Murciassa. Hän lopetti pelaajauransa Newell's Old Boysissa vuonna 2005.

Ura valmentajana
----------------

Pelaajauransa jälkeen Esnáider suoritti valmentajatutkinnon ja huhtikuussa 2009 hänestä tuli Getafen apuvalmentaja. Hän toimi Míchelin apuvalmentajana tämän potkuihin joulukuuhun 2010 saakka. Tämän jälkeen hän työskenteli Real Zaragozassa juniorivalmennuksen koordinaattorina ja reservijoukkueen valmentajana. Hän jätti Zaragozan kesällä 2012.

Huhtikuussa 2013 Esnáiderista Córdoban päävalmentajaksi. Heikot peliesitykset johtivat kuitenkin potkuihin kauden jälkeen seuran jäätyä Segundassa sijalle 14.

Esnáider palasi valmennustehtäviin lähes kolmen vuoden tauon jälkeen huhtikuussa 2016, kun hänestä tuli putoamista vastaan taistelevan liigaseura Getafen päävalmentaja. Esnáider ei onnistunut enää nostamaan madridilaisseuraa pois putoamisviivan alapuolelta, vaan seuran taival pääsarjassa päättyi kauden jälkeen. Esnáider jatkoi seuran peräsimessä Segundassa, mutta kehnon alkukauden vuoksi hän sai potkut syyskuussa 2016.

Tammikuussa 2017 Esnáider aloitti Japanin J2-liigassa pelanneen JEF Unitedin päävalmentajana.

 JEF ei onnistunut nousemaan Esnáiderin alaisuudessa pääsarjatasolle. Hän sai lähteä seurasta maaliskuussa 2019.

Meriitit
--------

### Pelaajana

* Cup-voittajien Cup: 1995
* Espanjan cup (3): 1993, 1994, 2001
* Argentiinan mestaruus: 2002

Lähteet
-------

1. ↑  Football: Bari coach calls for Platt ban as Henry joins Juve *The Independent*.  19.1.1999.  (englanniksi)
2. ↑  Abonadas al milagro
3. ↑  Zaragoza, no hay quinta Copa mala
4. ↑  Esnaider returns to Argentina *UEFA.com*.  16.1.2002.  (englanniksi)
5. ↑  Ajaccio snare Esnaider *UEFA.com*.  28.1.2003.  (englanniksi)
6. ↑  Esnáider, Juan *National Football Teams*.  (englanniksi)
7. ↑  Esnáider: Juan Eduardo Esnáider Belén *BDFutbol*.  (englanniksi)
8. ↑  Juan Esnáider *Transfermarkt*.  (saksaksi)
9. 1 2  Juan Esnáider *Transfermarkt*.  (saksaksi)
10. ↑  Míchel confirma la salida de Esnáider del Getafe *Marca.com*.  13.12.2010.
11. ↑  Juan Esnáider no continuará en el Real Zaragoza *El Periódico de Aragón*.  21.5.2012.  (espanjaksi)
12. ↑  Esnáider, nuevo entrenador del Córdoba *Heraldo*.  9.4.2013.
13. ↑  Esnáider, números de revulsivo imperfecto *El Día de Córdoba*.  29.5.2013.  (espanjaksi)
14. ↑  Esnáider, nuevo entrenador del Getafe *ABC Deportes*.  12.4.2016.  (espanjaksi)
15. ↑  Getafe appoint José Bordalás as new boss *AS.com*.  27.9.2016.  Arkistoitu 23.12.2016.  (englanniksi)
16. ↑  Juan Eduardo Esnáider, nuevo entrenador del Jef United Chiba *AS.com*.  26.11.2017.  (espanjaksi)
17. ↑  Juan Esnáider *Transfermarkt*.  (englanniksi)

  


|  |  |  |
| --- | --- | --- |
| Edeltäjä:**Fran Escribá** | **Getafen päävalmentaja**4–9/2016 | Seuraaja:**José Bordalás** |